BCPG พุ่ง 6% โบรกฯชูหุ้น “แลกการ์ด” ชี้กำไรปี 65 โต 39% แตะ 2.90 พันลบ. เคาะเป้า 19.60 บ.
BCPG พุ่ง 6% โบรกฯชูหุ้น “แลกการ์ด” ชี้กำไรปี 65 โต 39% แตะ 2.90 พันลบ. จากการเข้าลงทุนในโครงการใหม่จำนวนมาก มองยีลด์ 3-4% ต่อปี เคาะเป้า 19.60 บ.
2 ก.พ. 2565

ผู้สื่อข่าวรายงานว่าวันนี้ (2 ก.พ.2565) ราคาหุ้นบริษัท บีซีพีจี จำกัด (มหาชน) หรือ BCPG ณ เวลา 15:41 น. อยู่ที่ระดับ 12.90  บาท เพิ่มขึ้น 0.70 บาท หรือ 5.74% โดยทำจุดสูงสุดที่ 13.00 บาท และทำจุดต่ำสุดที่ 12.10 บาท ด้วยมูลค่าการซื้อขาย 872.85 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (2 ก.พ.2565) โดยประเมินกำไรสุทธิไตรมาส 4/2564 อยู่ที่ 331 ล้านบาท เพิ่มขึ้น 7% จากงวดเดียวกันของปีก่อน แต่ลดลง 52% จากไตรมาสก่อน ทั้งนี้เพิ่มขึ้นจากงวดเดียวกันของปีก่อน จากการปรับปรุงประสิทธิภาพ Solar farm ในไทย และการ COD โครงการใหม่ในญี่ปุ่น แต่ลดลงจากไตรมาสก่อน ตามปัจจัยฤดูกาล และคาดกำไรปี 2564 อยู่ที่ 2,104 ล้านบาท เพิ่มขึ้น 10% จากงวดเดียวกันของปีก่อน โดยประเมินกำไรปี 2565 จะเติบโตสูง 39% จากงวดเดียวกันของปีก่อน ที่ 2,918 ล้านบาท จากการเข้าลงทุนในโครงการใหม่จำนวนมาก (รวมในประมาณการแล้ว 1.8 หมื่นล้านบาท จากเป้าบริษัทปี 2565 ที่ 2.70- 4.40 หมื่นล้านบาท) และจากโครงการ Solar farm ใหม่ในญี่ปุ่น นอกจากนี้ บริษัทกำลังอยู่ระหว่างพัฒนาโครงการ Solar farm ที่ไต้หวัน 469 MW (COD 2566-2568) และโรงไฟฟ้าลมในลาว 600 MW (ถือหุ้น 38% COD 2568)
อีกทั้งซื้อบนขายค่า PER ปี 2565 เพียง 12 เท่า ต่ำกว่าค่าเฉลี่ยหุ้นในกลุ่ม Green energy ที่ ราว 25-30 เท่า และมี Div yield 3-4% ต่อปี นอกจากนี้ยังเป็นหุ้น Laggard ในกลุ่ม Green energy รวมทั้งปี 2565 บริษัทตั้งเป้าลงทุนสูงถึง 2.70- 4.40 หมื่นล้านบาท โดยมีฐานทุนพร้อม (คาดส่วนมากจะเป็นโครงการที่ COD แล้วซึ่งจะมาเสริมกำไรได้ทันทีหลังปิด Deal) ยังมีกำลังพัฒนาโครงการ Solar farm ในไต้หวัน 469 MW และยังมีโอกาสเพิ่มอีกมาก (เป้าบริษัท 1,000-2,000 MW) แนะนำราคาเป้าหมายปี 2565 ที่ 19.60 บาท